Romsdalsbunad

**Romsdalsbunad** er en samlebetegnelse på ulike typer bunad med tilknytning til det norske distriktet Romsdal. 

## Kvinnebunader
Kvinnebunader fra Romsdal ble tatt i bruk allerede tidlig på 1900-tallet. Bunadene kommer i fire ulike modeller som har til felles at de er fritt komponert med utgangspunkt i gamle, broderte liv fra Romsdal. Mali Furunes var sentral i utarbeidelsen av flere av modellene.

### Rødvenbunad
Rødvenbunad (også kalt Lerheimbunad) var den første romsdalsbunaden som ble tatt i bruk. Den fikk navnet sitt fra familien Lerheim fra bygda Rødven. I dag bli denne hovedsakelig regnet som en familiebunad. Livet er laget i rødt ullstoff og stakken i blått ullstoff.

### Malobunad
Malobunaden er designet med inspirasjon fra et brudeliv fra begynnelsen av 1800-tallet. Dette tilhørte Anne Malo og er tydelig brodert med utgangspunkt i rosemalerier på brudekista hennes. Både brudelivet og brudekista havnet på Romsdalsmuseet og inspirerte Mali Furunes til å designe bunaden. 

### Vågstrandbunaden
Vågstrandbunaden er også designet av Mali Furunes med utgangspunkt i et gammelt brudeliv. Det er ikke kjent hvilket eller hvem som eide det. Denne bunaden var i utgangspunktet ment å være en barnebunad, men ble så populær at det ble tatt i bruk for voksne også. Vågstrandbunaden har blitt laget i flere ulike farger som grønn, blå, rød og rustrød.

### Bolsøybunaden
Bolsøybunaden er den mest kjente av romsdalsbunadene. Den designet Mali Furunes under andre verdenskrig og den første bunaden var ferdig i 1947. Mønsteret har endret seg noe i løpet av årene, men etter Furunes død i 1968 har en forsøkt å holde seg så tro som mulig til hennes mønster. Bolsøybunaden har broderi foran og bak på livet som har to oppsplittede skjøter foran og motfolder i ryggen. I dag lages livet vanligvis i rødt ullstoff, men finnes også i blått, grønt og rustrødt. Stakken skal stamme fra en brodert understakk fra Bolsøy, men lages i dag i blått ullstoff med en brodert ranke nede langs kanten. Den finnes også i rustrød og grønn.

## Herrebunader
Mannsbunaden fra Romsdal i grått ullstoff har vært i bruk siden 1920-tallet. Bunaden er laget med utgangspunkt i gamle plagg av uvisst opphav. Bunadens bukse er en klaffebukse i mørkeblått eller blåsvart ullstoff. Den hvite linskjorten har hvitsømsbroderi, vesten er i rutete ullstoff i fargene rødt, grønt og svart. Jakken er i lysegrått ullstoff med grønne kanter på krave, forkant, skulderbrytninger og lommeklaffer. Til bunaden er det hvite strikkede ullstrømper men det finnes også en eldre variant der strømpene er innfarget i potteblått med i teknikk som kalles *stryping*. Tilbehør til bunaden er sølv, hosebånd og ei grå strikkelue med grønn løkkekant og dusk.

Romsdalsmuseet utarbeidet på 1980-tallet en herrebunad som ble fremlagt for Bunad- og folkedraktrådet i 1990. Bunaden er en kopi av en brudgomsdrakt fra Grytten, fra rundt år 1800, som tilhører Norsk Folkemuseum. Bunadens bukse er i elgskinn, skjorten er med hvitsøm og har halsknapp og mansjettknapper i sølv. Bunadens vest er i silkebrokade og jakken er i rødt ullstoff. Til bunaden er det strikkede strømper og strømpebånd.

## Referanser


## Eksterne lenker

* Rekonstruert Romsdalsbunad (kvinne) på snl.no
* Rekonstruert Romsdalsbunad (mann) på snl.no